Il-Kummissarju għall-Istandards fil-Ħajja Pubblika George Hyzler ħareġ linji gwida biex jirregola l-użu ta' riklami u materjal promozzjonali mill-gvern u entitajiet pubbliċi. Waħda minn dawn id-disa' linji gwida hija li r-riklam m'għandux jinkludi isem jew ritratt ta' xi Ministru. Fi stqarrija mill-Uffiċċju tal-Kummissarju ġie spjegat li dawn il-linji gwida ma jirrappreżentawx regoli ġodda fihom infushom. Huma jindikaw kif il-Kummissarju se japplika r-regoli eżistenti fil-kodiċi ta' etika tal-Ministri f'każijiet li jinvolvu riklami jew materjal promozzjonali mħallsin minn fondi pubbliċi. Ġie spjegat li, "Il-linji gwida jirrikonoxxu li l-Gvern għandu dover li jikkomunika mal-pubbliku, u għandu diskrezzjoni wiesgħa biex jiddeċiedi meta għandu jikkomunika permezz ta' riklami u materjal promozzjonali għal skopijiet leġittimi. Biss, il-Ministri m'għandhomx jonfqu fondi pubbliċi fuq pubbliċità personali jew politika. Il-linji gwida huma maħsuba biex jiżguraw li dan ma jsirx." Il-linji gwida jkopru mhux biss riklami iżda anke, fost affarijiet oħra, artikli li jiġu ppubblikati bi ħlas, fuljetti, kartolini, oġġetti li jitqassmu bħala rigali, u materjal awdjoviżiv li jixxandar fuq it-televiżjoni jew il-midja soċjali. Il-linji gwida jgħidu fost affarijiet oħra li: Riklam jew materjal promozzjonali tal-Gvern jew ta' entità pubblika m'għandux jinkludi kontenut ta' natura partiġġjana; Għandu jkun fattwalment korrett f'dak li jgħid; M'għandux jinkludi isem jew ritratt ta' Ministru; dan japplika wkoll għal advertorial; Fuljett jew dokument ieħor (basta mhux riklam jew advertorial) maħruġ mill-Gvern jew entità pubblika jista' jinkludi kontenut li jirreferi għal Ministru, ġaladarba dan il-kontenut ikun strettament limitat u jikkontribwixxi għall-għanijiet leġittimi tad-dokument; Pubblikazzjoni li tkun sponsorjata mill-Gvern għandha tindika dal-fatt għall-finijiet ta' trasparenza; Ministru għandu jidderieġi fondi pubbliċi lejn il-midja għall-finijiet ta' riklamar skont kriterji ġusti u oġġettivi. Il-linji gwida jispeċifikaw li ma jkoprux kull sitwazzjoni li tista' tinqala', u kwistjonijiet fejn ma japplikawx il-linji gwida se jkomplu jiġu regolati mill-kodiċi ta' etika tal-Ministri. Aqra aktar Carmelo Abela misjub ħati ta' ksur tal-etika mill-Kummissarju tal-Istandards F'April li għadda, il-Kummissarju għall-Istandards fil-Ħajja Pubblika George Hyzler ikkonkluda li l-Ministru Carmelo Abela kiser l-etika permezz ta' kampanja ta' riklamar li tħallset minn fondi pubbliċi. Ir-rapport ta' Hyzler, li ddeskriva dan bħala awtopromozzjoni sfaċċata, ġie diskuss mill-Kumitat tal-Istandards tal-Parlament. F'dan il-Kumitat imbagħad, l-Ispeaker Anġlu Farrugia li jippresidieh ma ħax pożizzjoni fuq ir-rapport tal-Kummissarju għall-Istandards. B'hekk, il-Kumitat għall-Istandards fil-Ħajja Pubblika ma setax jasal għall-konklużjoni jekk jaddottax il-konklużjonijiet tar-rapport. Iż-żewġ membri tal-Gvern ivvutaw kontra u ż-żewġ membri tal-Oppożizzjoni vvutaw favur. Id-diskussjoni fil-Kumitat Parlamentari L-Ispeaker jastjeni u 'jsalva' lill-Ministru Abela Il-Gvern u l-partiti ma kkontribwewx Il-Kummissarju ħareġ dawn il-linji gwida fit-22 ta' Ġunju bħala abbozz biex jikkonsulta dwarhom. Huwa ta xahar żmien biex il-partiti politiċi, il-Gvern u l-pubbliku inġenerali jagħtu l-opinjonijiet tagħhom dwar l-abbozz qabel ma l-Kummissarju jdaħħal il-linji gwida fis-seħħ u jibda japplikahom. Madankollu, il-partiti u l-Gvern ma bagħtu ebda reazzjoni lill-Kummissarju. Il-linji gwida ġew emendati wara xi reazzjonijiet li rċieva l-Kummissarju. B'mod partikolari, il-linji gwida issa jirreferu mhux biss għall-Ministri imma anke għall-persuni ta' fiduċja, billi dawn ukoll jaqgħu taħt il-ġurisdizzjoni tal-Kummissarju. Persuni ta' fiduċja jaġixxu f'isem il-ministri u jistgħu għalhekk jieħdu deċiżjonijiet dwar il-produzzjoni ta' riklami u materjal promozzjonali tal-Gvern. Jekk il-Kummissarju jintalab jinvestiga każ dwar dan, huwa jinterpreta r-regoli tal-etika li huma marbutin bihom il-persuni ta' fiduċja fid-dawl tal-linji gwida. F'April Carmelo Abela jgħid li "m'hemmx linji gwida fuq riklami" Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_6108da8b36ba4_rand.td-a-rec-img{text-align:left}.td_uid_3_6108da8b36ba4_rand.td-a-rec-img img{margin:0 auto 0 0}